《青海道中》
清代·杨揆

朝从青海行，暮傍青海宿。平野浩茫茫，隆冬气何肃。

悬车通间道，万骑夸拙速。严霜拂大旗，边声动哀角。

飞沙怒盘旋，迎面骤如雹。时当泽腹坚，海水冱而涸。

层冰摇光晶，黯惨一片绿。或闻大声发，冻折千丈玉。

中流起危峰，势可俯乔岳。将倾未倾云，欲飞不飞瀑。

云是太古雪，厌叠如皲瘃。出没罔象形，吐纳蛟蜃毒。

西荒此巨浸，洪流所潴蓄。卑禾百战地，秦汉尚遗镞。

萧萧古垒平，兀兀边墙矗。青磷风焰小，白骨苔花驳。

夜深驻戎帐，冻土遍硗埆。冷月悬一钩，荒荒堕厓谷。

嗟哉征戍士，辛苦离乡曲。试听青海头，烦冤鬼犹哭。

作者简介：（1760—1804）江苏无锡人，字同叔，一字荔裳。乾隆四十五年南巡时召试赐举人。授内阁中书，旋以文渊阁检阅入军机处行走，从福康安预廓尔喀之役。擢甘肃布政使，调四川。有《藤华吟馆集》、《卫藏纪闻》。